खैर, पोंटी के यहां आयकर विभाग के छापे की खबर जैसे ही उसके हमदर्दों को लगी, उन्होंने गुपचुप तरीके से छापे की हवा निकालने की रणनीति पर काम शुरू कर दिया। पोंटी के हमदर्दो को पता था कि छापामारी के पीछे कांग्रेस का ही हाथ है। डैमेज कंट्रोल के लिए निकले पोंटी के लोगों ने गांधी परिवार के उस सदस्य से सबसे पहले सम्पर्क साधा जो मुरादाबाद में रहता तो था ही पोंटी से उसके पुराने संबंध भी थे। बात शुरू हुई तो बनने में देर नहीं लगी। धन कुबेर पोंटी चड्ढा के लोगों ने कुछ ही घंटों में सब कुछ मैनेज कर लिया। आयकर विभाग के जो अधिकारी छापामारी के समय आत्मविश्वास से लवरेज थे, उसके चेहरों पर ऊपर से आए एक आदेश ने कुठाराघात कर दिया। विभागीय अधिकारी हाथ मलते रह गए। जिस तिजोरी में अरबों रुपए की बात कही जा रही थी, उसमें एक पैसा भी नहीं मिला। सब कुछ मैनेज कर लेने के बाद पोंटी के अधिकारी सीना चौड़ा करके बात करने लगे उनकी तरफ से आयकर विभाग को कटघरे में खड़ा करने वाला बयान आया, ‘हमारी कम्पनी कोई गलत या नबंर दो का काम नहीं कर रही है, जितना भी कारोबार किया जा रहा है, उसका लेखा-जोखा कम्पनी के पास है और आयकर का भुगतान भी समय से किया जा रहा है।’’